《寄庐陵刘国博会孟先辈》
宋代·连文凤

吁嗟天地何梦中，魈{魉外换其}日夜嘘寒风。
万物元气销铄尽，文章千古无时穷。
先生驱文挟风雨，笔势不傍心自语。
頖池水暖芹正香，物换星移时不鲁。
昔鲁东门已无人，况今门外车马尘。
飞尘著天黑如漆，灵光一点争嶙峋。
新进少年竞浮靡，妆点春妍学桃李。
贞元朝士已无多，不识伯淳堪愧死。
江空岁晚雪满天，钱塘风景经几年。
片言只字落人世，至今识者犹能传。
愧乏新诗送盘谷，恨别情多歌不足。
语言憔悴更可邻，故都写作断肠曲。
潸然老泪愁天津，铜驼巷陌荆棘深。
吴云江树黯无色，千里共此凄凉心。
昌黎博士头已白，籍湜当年门下客。
俱是乾坤无用人，一见新诗重相忆。
噫嘻齐前烟雨凄，横江老鹤今来归。
我欲附之翎翅短，此情寄与东风飞。

作者简介：福州三山人，字百正，号应山。宋末太学生，亦尝为官。宋亡入元，变姓名为罗公福，常与诸遗老结社吟诗。其诗清切流丽，入选月泉吟社为第一名。有《百正集》。